Pärandkultuuri mittekaitstavad mälestised ei oma meie seniste hinnangute  alusel praegu riiklikku kaitset õigustavat ajaloolist, arheoloogilist, arhitektuurset, etnograafilist või kultuuriloolist väärtust. Kuid mööngem, et aja möödudes vaadatakse neid seisukohti ikka ja jälle üle ning ükskord loetakse ka praeguses mõttes üsna tavapäraseid ja noori objekte kaitset väärivaiks. Siinkohal on mõeldud just pärandkultuuri mälestisi, milles kajastub rahva igapäevane elu-olu, tööd ja tegemised ning mille tuumik pärineb talupojakultuuri vaba arengu perioodist, sundkollektiviseerimisele  eelnenud ajast, teatud objektide osas aga lausa hilisminevikust. Seega kujutab pärandkultuuri objektide andmebaas, kui see ükskord luuakse, omamoodi muinsuskaitse reservi.